32006D0719
L 297/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 5 октомври 2006 година
относно присъединяването на Общността към Хагската конференция по международно частно право
(2006/719/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 61, буква в), във връзка с член 300, параграф 2, първа алинея и член 300, параграф 3, втора алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Целта на Хагската конференция по международно частно право е да работи за постепенното унифициране на правилата на международното частно право. Досега Хагската конференция по международно частно право е приела значителен брой конвенции в различни области на международното частно право.
(2)
След влизането в сила на Договора от Амстердам Комисията има законно право да приема мерки в областта на правното сътрудничество по въпроси на гражданското право, които имат презгранични последствия, доколкото това е необходимо за правилното функциониране на вътрешния пазар. Общността е упражнила тази своя правоспособност, като е приела редица актове, много от които съвпадащи, частично или изцяло, със сферите на дейност на Хагската конференция по международно частно право.
(3)
Крайно необходимо е на Общността да се предостави статут, който съответства на нейната нова роля на важен международен участник в сътрудничеството в областта на гражданското право и да може да упражнява своята външна компетентност, участвайки като пълноправен член в преговорите по конвенциите на Хагската конференция по международно частно право в сферите на своята компетентност.
(4)
С Решение от 28 ноември 2002 г. Съветът оправомощава Комисията да договори условията за присъединяване на Общността към Хагската конференция по международно частно право.
(5)
Със съвместно писмо от Комисията и Председателството до Хагската конференция по международно частно право от 19 декември 2002 г. Общността кандидатства за членство в Хагската конференция по международно частно право и заявява желанието си за започване на преговори.
(6)
През април 2004 г. специална комисия по общите въпроси и политика на Хагската конференция по международно частно право изрази единодушното становище, че принципно Общността следва да стане член на Хагската конференция по международно частно право, и установи някои критерии и процедури за условията на своето членство.
(7)
През юни 2005 г. дипломатическата конференция на Хагската конференция по международно частно право прие с консенсус измененията към устава на Хагската конференция по международно частно право (наричан по-долу „Уставът“), необходими да бъде разрешено членството на Регионална организация за икономическа интеграция, а впоследствие бяха поканени членовете на Хагската конференция по международно частно право да гласуват за измененията, ако е възможно в рамките на период от девет месеца.
(8)
Измененията на устава ще влязат в сила три месеца след като генералният секретар на Хагската конференция по международно частно право е информирал членовете, че е било събрано необходимото мнозинство от две трети за изменение на устава. Скоро след влизането в сила извънредно събрание на Съвета по общите въпроси и политика ще вземе официално решение за присъединяването на Общността към Хагската конференция по международно частно право.
(9)
Резултатът от преговорите по изменение на устава е задоволителен, като се имат предвид интересите на Общността.
(10)
Член 2А от изменения устав дава право на Общността като Регионална организация за икономическа интеграция да стане член на Хагската конференция по международно частно право.
(11)
Общността следва да се присъедини към Хагската конференция по международно частно право.
(12)
Съгласно член 3 от протокола относно позицията на Обединеното кралство и Ирландия, приложен към Договора за Европейския съюз и Договора за създаване на Европейската общност, Обединеното кралство и Ирландия вземат участие в приемането на настоящото решение.
(13)
Съгласно членове 1 и 2 от протокола относно позицията на Дания, приложен към Договора за Европейския съюз и Договора за създаване на Европейската общност, Дания не взема участие в приемането на настоящото решение и няма задължения по него, и не е обект на неговото прилагане,
РЕШИ:
Член единствен
1. Общността се присъединява към Хагската конференция за международно частно право с декларация за приемане на устава на Хагската конференция по международно частно право (наричан по-долу „Уставът“) съгласно приложение I към настоящото решение веднага щом Хагската конференция по международно частно право вземе официално решение за приемане на Общността за член.
2. Общността депозира също и декларация за компетентност, определяща въпросите, по отношение на които са ѝ прехвърлени правомощия от нейните държави-членки съгласно приложение II към настоящото решение, както и декларация по някои въпроси, засягащи Хагската конференция по международно частно право, съгласно приложение III към настоящото решение.
3. Председателят на Съвета е оправомощен да изпълни процедурите, необходими за прилагането на параграфи 1 и 2.
4. Текстът на устава е приложен към настоящото решение като приложение IV.
5. За целите на настоящото решение терминът „държава-членка“ означава държавите-членки с изключение на Дания.
Съставено в Люксембург на 5 октомври 2006 година.